Uitspraak oor rentekoerse op mikrolenings verwelkomRob Davies, minister van handel en nywerheid (Foto: ANA) Rob Davies, minister van handel en nywerheid, het die uitspraak van die hoogste hof van appèl verwelkom om die aansoek van die bedryfsliggaam Mikroleningsvereniging van Suid-Afrika (MFSA) wat regulasies oor die vermindering van korttermynlenings te daag, van die hand te wys. MFSA het in 2016 die regulasies in die hooggeregshof gedaag wat deur die departement en die Nasionale Kredietreguleerder (NKR) ingestel is om verligting te bied vir verbruikers wat te veel skuld aangegaan het. Hierdie riglyne het die rentekoers op korttermynlenings verminder van 5% per maand op die eerste lening tot 3% per maand op daaropvolgende lenings in ŉ kalenderjaar, het Davies in ŉ verklaring gesê. Korttermynlenings is lenings kleiner as R8 000 en moet binne ses maande terugbetaal word. MFSA het aangevoer die vermindering van die rentekoers sal, onder andere, beteken dat mikroleners hul ondernemings moet sluit en verbruikers sal by geldskieters moet gaan aanklop. Die hooggeregshof het oorspronklik ten gunste van MFSA uitspraak gelewer. Die departement van handel en nywerheid het aansoek gedoen om verlof tot appèl in die hoogste hof van appèl. Dié hof het bepaal dat die departement appèl mag aanteken voor ŉ volbank van die hooggeregshof. Die volbank regters het ten gunste van die departement en die NKR uitspraak gelewer en aanvaar dat die redes, wat die departement verskaf het om die rentekoers te verlaag, “verstandig en rasioneel” is. Die hof het bevind die riglyne moet van krag wees, sodat miljoene verbruikers van korttermynlenings verligting kan kry van hoër rentekoerse. “Die rentekoers is verminder om (a) die koste van krediet vir verbruikers te verminder, (b) verbruikers te verhoed om in ŉ skuldkringloop te beland, (c) te verhoed dat korttermynlenings herhaaldelik herhaal word en (d) te verhoed dat verbruikers te veel skuld aangaan,” het Davies gesê. Die MFSA het aansoek gedoen om spesiale verlof tot appèl teen die uitspraak, maar die hoogste hof van appèl het die aansoek van die hand gewys. “Die vermindering van die rentekoers op korttermynlenings is tot voordeel van miljoene verbruikers, van wie talle in die lae-inkomstegroep van die bevolking val. Die groep verbruikers is blootgestel aan te veel skuld en die hoë koste van krediet,” het Davies bygevoeg. “Die uitspraak sal die pogings van die regering versterk om verligting te bring aan skuldbelaaide verbruikers.” Die MFSA is ’n organisasie sonder winsbejag wat ongeveer 500 individue en entiteite verteenwoordig wat korttermynkrediet verskaf en in die omgangstaal as mikroleners bekend staan.